**ИНСТРУКЦИЯ**

**№ ……………./…………..2018 г. (МТИТС)**

**№ ……………./………...2018 г. (НСО)**

**за информационния обмен и взаимодействието между**

 **Авиоотряд 28 и Националната служба за охрана във връзка с подготовката, организацията и изпълнението на полети със специално предназначение**

**Глава първа**

**Общи положения**

Чл. 1. С тази инструкция се урежда взаимодействието между Авиоотряд 28 и Националната служба за охрана (НСО) с цел обезпечаването на безопасността и сигурността на полетите със специално предназначение (ПСП).

Чл. 2. Полети със специално предназначение са полетите за превоз и обслужване на:

1. президента на Република България;

2. председателя на Народното събрание на Република България;

3. министър-председателя на Република България;

4. вицепрезидента на Република България;

5. чуждестранни и държавни ръководители, съответни по ранг на органите по т. 1 - 4;

6. лица, включени в състава на делегацията, придружаващите ги екипи, охрана и техните багажи - в случаите по т. 1 - 4.

**Глава втора**

**Ред за осъществяване на подготовката и изпълнението на полети със специално предназначение**

Чл. 3. (1) Полети със специално предназначение се осъществяват след писмена заявка от съответната администрация - заявител на полета до Авиоотряд 28.

(2) Едновременно с изпращането до Авиоотряд 28, копие от заявката по ал. 1 се изпраща от администрацията - заявител на полета и до Националната служба за охрана.

(3) По изключение, когато се изисква подготовка на ПСП в кратки срокове, звено „Дежурен център“ на Авиоотряд 28 информира незабавно звено „Дежурен център“ на НСО по телефон за заявени ПСП по чл. 64б, ал. 2, т. 1-3 и т. 5-6 от Закона за гражданското въздухоплаване (ЗГВ)и за промени по тях, с цел своевременно включване на служители от НСО в подготовката на ПСП.

Чл. 4. (1) Звено „Оперативен център“ на Авиоотряд 28 и звено „Дежурен център“ на НСО/служител от НСО своевременно обменят информация по служебните средства за комуникация относно подготовката и изпълнението на ПСП.

(2) Звено „Дежурен център“ на Авиоотряд 28 и звено „Дежурен център“ на НСО своевременно обменят информация по служебните средства за комуникация относно изпълнението на ПСП.

Чл. 5. В период от три астрономически часа преди часà за изпълнение на полета, достъп до въздухоплавателното средство (ВС), с което се изпълнява ПСП, имат само:

1. екипажът, изпълняващ полета;
2. служителите на Авиоотряд 28, които пряко отговарят за подготовката на полета;
3. ръководителите на лицата от Авиоотряд 28 по т. 1 и т. 2;
4. служителите от НСО.

Чл. 6. Всички лица, ангажирани с подготовката на ВС за изпълнение на ПСП, носят на видно място валидна идентификационна карта за член на екипажа или валиден пропуск за лице с достъп до зоните за сигурност с ограничен достъп. При необходимост служителите на НСО се легитимират и със служебните си карти.

Чл. 7. Лица, осигуряващи свързано с подготовката на ПСП обслужване (наземен летищен персонал, служители на оператори по наземно обслужване, персонал на авиационните оператори и други), извършват своята дейност във връзка с полета само под контрола на служители от Авиоотряд 28 и/или служители от НСО, в зависимост от етапа на подготовката.

Чл. 8. (1) Преди всяка летателна задача, старши служител от НСО съвместно с екипажа от Авиоотряд 28 уточняват разположението на местата на борда на ВС на охраняваното/ите от НСО лице/а, на служителите от НСО и на служителите от Авиоотряд 28 и/или лицата, ангажирани от Авиоотряд 28 за изпълнение на летателната задача.

(2) Местата на борда на ВС извън определените по реда на ал. 1, се предоставят на съответната администрация - заявител на ПСП за определяне на местата на лица, които не са посочени в ал. 1.

Чл. 9. (1) За всеки конкретен полет се провежда предварителна подготовка с участието на целия състав на екипажа, включително техническия състав.

(2) По време на предварителната подготовка по ал. 1, под ръководството на командира на ВС, се уточняват всички аспекти на летателната задача.

(3) Ако при пътуването се очакват специфики или особености, свързани с компетентността на НСО, в предварителната подготовка участва и служител на НСО.

Чл. 10. Ако се налага използване на резервно ВС, звено „Дежурен център“ на Авиоотряд 28 незабавно уведомява звено „Дежурен център“ на НСО.

Чл. 11. Преди ПСП служител от НСО и инженерно-техническият състав на Авиоотряд 28 извършват дезинфекционно-профилактична обработка на ВС.

Чл. 12. По време на изпълнение на ПСП не се допуска извършването на обучения на пилотите.

Чл. 13. (1) Полетите със специално предназначение се изпълняват с ВС, които са собственост на Авиоотряд 28.

(2) Допуска се изпълнение на полети със специално предназначение с ВС, наети от Авиоотряд 28 на „мокър лизинг“ съгласно чл. 64б, ал. 3 от ЗГВ. В тези случаи подготовката и изпълнението на ПСП се извършват съгласно изискванията на настоящата инструкция, а при изпълнението на полета на борда на тези ВС присъства/т служител/и на Авиоотряд 28 с подходяща компетентност.

(3) Членовете на екипажите: пилоти, кабинен състав и технически лица, които не са служители на Авиоотряд 28, а са служители на други авиационни оператори, могат да участват в изпълнението на ПСП след съгласуване с НСО на достъпа им до охранявания от НСО район на Авиоотряд 28 и до въздухоплавателните му средства.

(4) Съгласуването по ал. 3 се осъществява като генералният директор на Авиоотряд 28 изпраща писмо до началника на НСО. С писмен отговор до генералния директор на Авиоотряд 28 началникът на НСО изразява съгласие или несъгласие съответните лица да участват в изпълнението на ПСП.

(5) При спешни случаи съгласуването по ал. 3 може да се извърши и устно по телефон, след което се документира по реда на ал. 4.

Чл. 14. (1) Когато с въздухоплавателното средство, с което ще се извършва ПСП, не е изпълняван полет повече от 120 астрономически часа преди изпълнението на ПСП, се изпълнява контролен полет.

(2) На контролния полет присъства служител от НСО.

(3) Когато с ВС е/са изпълняван/и полет/и до 120 астрономически часа преди часà и датата на ПСП, последният полет се счита за контролен полет по отношение на ПСП.

(4) След контролен полет по ал. 1 или ал. 3, за него се съставя акт за проверка на работата на двигателите, системите, оборудването и годността на ВС за изпълнение на ПСП. Актът се изготвя от членовете на екипажа и инженерно-техническия състав и се утвърждава от генералния директор на Авиоотряд 28 или оправомощен от него служител.

(5) Оригиналът на акта по ал. 4 се съхранява в Авиоотряд 28, а копие от акта се предава на служител от НСО.

Чл. 15. Командирът на ВС, старшият служител от НСО и компетентният служител от протокола на администрацията - заявител на ПСП уточняват взаимодействието между екипажа, служителите от НСО и протокола на администрацията - заявител на ПСП, във връзка с програмата на посещението.

Чл. 16. При възникване на непредвидени обстоятелства, които водят до промени в предварителната организация на полета (промени в метеорологичните условия, времетраене на полета, полет в светлата/тъмната част на денонощието и други), командирът на ВС уведомява старшия служител от НСО за часà за излитане и/или кацане на ВС.

Чл. 17. (1) Авиоотряд 28 поддържа на разположение екипаж, обслужващ състав и въздухоплавателно средство за изпълнение на ПСП.

(2) При наличие на спешни непланирани ПСП, екипажът и служителите на Авиоотряд 28, които ще участват в подготовката и изпълнението на летателната задача, са длъжни да приведат ВС в готовност за полет в рамките на два часa от уведомяването им от съответната администрация - заявител на полета.

(3) Началото на изпълнение на ПСП по ал. 2 с направление извън територията на страната се определя и от получаването на необходимите разрешения за изпълнение на полета.

Чл. 18. Извън територията на Република България командирът на ВС трябва да има постоянно осигурена възможност за контакт по служебните средства за комуникация с компетентен служител от протокола на администрацията - заявител на ПСП и със старши служител от НСО, с оглед изпълнение на летателната задача в различно от предвиденото в програмата на посещението време.

Чл. 19. По всички въпроси, касаещи сигурността, които не са от компетентността на екипажа на ВС, членовете на екипажа са длъжни да търсят съдействие от служителите от НСО.

Чл. 20. (1) Контролът по натоварването на багаж на ВС се осъществява от служител/и на НСО и екипажа на ВС.

(2) На междинни летища багажът на пътниците се натоварва/разтоварва под контрола на служител/и на НСО.

(3) Съставът на екипажа отговаря за правилното разпределение и укрепване на багажа и товара на ВС.

(4) При провеждане на полет, който не е от летище София и при невъзможност да присъства служител от НСО, след съгласуване със старши служител от НСО, членовете на екипажа на ВС могат да контролират натоварване и/или разтоварване на багажа.

Чл. 21. (1) Личният багаж, собственост на членовете на екипажа на ВС, трябва да е обозначен с етикет, на който ясно да са написани името и фамилията на притежателя на багажа.

(2) Багажът по ал. 1 преминава проверка за сигурност и се отделя от багажа на пътниците.

(3) Екипажът на ВС няма право да придружава друг багаж, освен собствения си.

Чл. 22. Ако се налага превоз на багаж за и от дипломатическо представителство на Република България в чужбина, е необходимо Авиоотряд 28 и НСО да бъдат писмено уведомени от съответните министерства и/или други държавни институции. В тези случаи служител/и от НСО контролира/т проверката и натоварването на багажа на борда на ВС.

Чл. 23. При ПСП служителите от НСО могат да носят служебно оръжие. Обслужването на ПСП се извършва при условията на временна демаркирана зона съгласно изискванията на Националната програма за сигурност в гражданското въздухоплаване.

Чл. 24. На борда на ВС, с които се изпълняват ПСП, не се превозват опасни товари.

Чл. 25. Храната и напитките за полета, които се доставят на борда на ВС преди полета, се приемат от служители на Авиоотряд 28 и се проверяват от служител/и от НСО на територията на Република България.

Чл. 26. (1) От запуска на двигателите в началния пункт на полета до спирането им в крайния пункт на полета за авиационната сигурност и безопасност отговаря командирът на ВС.

(2) В процеса на полета командирът на ВС взема окончателните решения, свързани с авиационната сигурност и безопасност.

(3) В случай на извънредна ситуация при изпълнение на ПСП, налагаща промяна в летателния план или други извънредни действия, командирът на ВС първо уведомява най-старшия служител от НСО и след това охраняваното от НСО лице за решението си, а при възможност предлага на охраняваното лице алтернативни решения и право на избор.

Чл. 27. Лица, извършващи обслужващи дейности за нуждите на Авиоотряд 28 (доставка на стоки, ремонтни работи и др.), със или без моторни превозни средства, се допускат до охранявания от НСО район на Авиоотряд 28 и до въздухоплавателните му средства след съгласуване на достъпа с НСО по реда на чл. 13, ал. 3 – 5.

Чл. 28. (1) Авиоотряд 28 отговаря за полетите, изпълнявани за нуждите на министерства и ведомства, извън кръга на ПСП по чл. 64б, ал. 2 от ЗГВ.

(2) При полет по ал. 1 звено „Оперативен център“ на Авиоотряд 28 информира звено „Дежурен център“ на НСО/служител от НСО за периода на заетост на съответното ВС.

**Глава трета**

**Мерки и изисквания при изпълнение на ПСП с вертолет**

**Раздел I.**

**Общи** **мерки при изпълнение на ПСП с вертолет**

Чл. 29. (1) В състава на екипажа се включва техническо лице от Авиоотряд 28, а в случай на невъзможност същото да пътува на борда на вертолета, служителят с техническа компетентност се изпраща с наземен транспорт.

(2) При полети с продължителност по-малка от 45 минути, за които не се налага допълнително зареждане с гориво, не е задължително включването на техническо лице в състава на екипажа или изпращането на техническо лице с наземен транспорт.

Чл. 30. Командирът на вертолета и старшият/ите служител/и от НСО поддържат контакт по време на изпълнението на летателната задача за обмен на информация за промени в елементите на полетния план.

**Раздел II.**

**Мерки при изпълнение на ПСП с вертолет от и до площадки, които са извън действащи на територията на Република България военни летища и летища за обществено ползване**

Чл. 31. При кацането и излитането на вертолета от и до площадки, които са извън действащи военни летища и летища за обществено ползване на територията на Република България, служителите от НСО във взаимодействие с териториалните звена на Министерството на вътрешните работи и Министерството на здравеопазването, при необходимост обезпечават аварийно-спасителното, противопожарното и медицинското осигуряване на полетите.

Чл. 32. (1) Охраната на вертолета по време на престоя му на площадка се организира и контролира от НСО.

(2)Когато се налага продължителен престой на вертолетна територията на Република България извън действащи военни летища и летища за обществено ползване, служители на Авиоотряд 28 подготвят вертолета, като го запечатват в присъствието на служител от НСО и го предават на служител/и на НСО.

Чл. 33. При изпълняване на ПСП до и от площадка извън действащите военни летища и летища за обществено ползване на територията на Република България, обстоятелствата от значение за подготовка и изпълнение на полета се съгласуват между служител на Авиоотряд 28 и старши служител от НСО.

Чл. 34. При изпълняване на ПСП до и от площадка извън действащите военни летища и летища за обществено ползване на територията на Република България и невъзможност да се получи информация за състоянието на площадката, след съгласуване със служител от НСО по предложение на командира на ВС се командироват с наземен транспорт компетентни служители от Авиоотряд 28 и НСО или се изпълнява полет до площадката, с цел оценка на възможността за изпълнение на ПСП до нея и евентуално проучване и избиране на друга площадка в района, определен за кацане/излитане.

Чл. 35. Избирането на площадка за кацане/излитане задължително се съгласува със служител от НСО.

**Допълнителни разпоредби**

§ 1. Комуникацията с технически средства между служителите на НСО и служителите на Авиоотряд 28 се извършва по служебните средства за комуникация.

§ 2. Периодично Авиоотряд 28 и НСО организират съвместно обучение за служителите си по въпроси, отнасящи се до взаимодействието между двете страни.

§ 3. По смисъла на тази инструкция:

1. „Служител от НСО“ или „служител на НСО“ е служител от НСО, който съгласно длъжностната си характеристика и/или в изпълнение на заповедите на началниците си осъществява функции и задачи, свързани с предвидените в тази инструкция дейности.

2. „Старши служител от НСО“ може да бъде:

а) началникът на НСО;

б) заместник - началник на НСО;

в) ръководител на структурно звено в НСО;

г) служител от НСО с определена в заповед ръководна функция.

3. „Опасни товари“ са предмети и/или вещества, които при превоз по въздуха могат да застрашат здравето, безопасността и собствеността (Наредба № 18 от 4.03.1999 г. за безопасен превоз на опасни товари по въздуха).

**Заключителни разпоредби**

§ 4. Тази инструкция се издава на основание чл. 14, ал. 3 от Устройствения правилник на Авиоотряд 28 (приет с ПМС № 84 от 10.04.2014 г., обн., ДВ, бр. 34 от 2014 г., изм. и доп., бр. 42 от 2016 г.).

**ИВАЙЛО МОСКОВСКИ Генерал-майор ДАНЧО ДЯКОВ**

*Министър на транспорта, Началник на Националната*

*информационните технологии и съобщенията служба за охрана*